แก๊งแมลงสาบทุบหุ้น
* ประเด็นที่ทำให้สังคมเกิดการ “ทอล์ก ออฟ เดอะ ทาวน์” คงเป็นพฤติกรรมของคนในพรรคแมลงสาบ ซึ่งกำลังก่อกวนบริษัทในตลาดหุ้นแบบน่ารังเกียจ จนผู้เกี่ยวข้องในแวดวงตลาดทุนเริ่มอิดหนาละอาใจกับการทำตัวแบบ “มือไม่พาย เอาตีนราน้ำ” กันมากขึ้นนั้น “โมนิก้า” มองเป็นเรื่องที่ผู้คนในแวดวงตลาดหุ้นต้องช่วยกันไล่ไปให้พ้น ๆ (เคยอยู่แต่การเมืองน้ำเน่า ก็ควรไสหัวไปอยู่ที่นั่น) นะจะบอกให้
2 ธ.ค. 2561

เจาะกระดาน : โมนิก้าและทีมงาน
* ประเด็นที่ทำให้สังคมเกิดการ “ทอล์ก ออฟ เดอะ ทาวน์” คงเป็นพฤติกรรมของคนในพรรคแมลงสาบ ซึ่งกำลังก่อกวนบริษัทในตลาดหุ้นแบบน่ารังเกียจ จนผู้เกี่ยวข้องในแวดวงตลาดทุนเริ่มอิดหนาละอาใจกับการทำตัวแบบ “มือไม่พาย เอาตีนราน้ำ” กันมากขึ้นนั้น “โมนิก้า” มองเป็นเรื่องที่ผู้คนในแวดวงตลาดหุ้นต้องช่วยกันไล่ไปให้พ้น ๆ (เคยอยู่แต่การเมืองน้ำเน่า ก็ควรไสหัวไปอยู่ที่นั่น) นะจะบอกให้
* ข้อมูลดังกล่าวเป็นเรื่องที่ “โมนิก้า” พยายามสื่อให้สังคมได้รับรู้แบบหมดเปลือก เพราะก๊วนนี้ทำทุกอย่างเป็นขั้นเป็นตอนดีเหลือเกิน แถมที่ผ่านมาในแวดวงตลาดหุ้นไม่ค่อยมีคนที่ชอบตีกินเข้ามาเสียด้วย ทุกคนเลยพร้อมใจต่อสายร้อยท่อตรงมาที่เดี๊ยนเป็นจำนวนมาก พร้อมกับบอกเล่าความผิดปกติให้เห็นเป็นฉาก ๆ เดี๊ยนถึงต้องออกโรง “ปะฉะดะ” ให้มันรู้แล้วรู้รอดกันไปเลยนะคะ
* เนื่องจากเรื่องดังกล่าวเกี่ยวข้องกับการทำหน้าที่ของ ก.ล.ต.-ตลท. อย่างมีนัยสำคัญ และทุกขั้นตอนที่ทำก็มีความโปร่งใสตรวจสอบได้ตลอดเวลา “โมนิก้า” ถึงอยากเม้าท์เรื่องหุ้นโรงเรียนนานาชาติสิงคโปร์ SISB มากกว่าบรรยากาศของการลงทุน เพราะเห็นกันอยู่แล้วว่า ดัชนียังคงวนเวียนอยู่แถว 1,600-1,680 จุด ขณะที่ล่าสุดดัชนียืนอยู่ที่ 1,641.80 จุด บวกไป 5.31 จุด ด้วยมูลค่าการซื้อขาย 4.72 หมื่นล้านบาท มันมีอะไรต้องพูดถึงอีกละคะ
* ด้วยเหตุนี้ถึงทำให้ “โมนิก้า” ต้องออกโรงจี้จุดไปยัง รมว.ศึกษาฯ เพื่อชี้ให้เห็นความแตกต่างที่เกิดขึ้นระหว่าง “ร.ร.เอกชน” กับ “ร.ร.รัฐ” มันมีหลายประเด็นเหลือเกิน แต่ที่เดี๊ยนสนใจคงเป็นเรื่อง เอกชนต้องดิ้นรนหาเงินทำโรงเรียนเอง กว่าจะกู้เงินจากแบงก์ได้แต่ละที เลือดตาแทบกระเด็นกันเลยทีเดียว (หลายแห่งก็ไปไม่รอด จนต้องเร่ขายก็มีไม่ใช่น้อย) ส่วน ร.ร.รัฐ ก็เห็นกันอยู่ว่าทำอะไรบ้าง ? เดี๊ยนไม่ขอลงในรายละเอียดหรอกค่ะ
* ขั้นตอนมาว่าด้วยเรื่อง “จริยธรรม” ที่กำลังพยายามไล่ถล่มแบบไม่ให้โงหัวขึ้นนั้น “โมนิก้า” มองเป็นช็อตที่ควรหันไปดู ร.ร.รัฐ ใครสามารถเข้าไปตรวจสอบอะไรได้บ้าง ? และที่เป็นข่าวครึกโครมเกี่ยวกับเงินแป๊ะเจี๊ยะก็มีให้เห็นตลอดไม่ใช่เหรอ ? แถมในแต่ละปีก็มีข่าวกันโควต้าให้กับเด็กที่ผู้ปกครองอัดฉีดให้โรงเรียนเป็นประจำ เพียงเท่านี้ก็ทำให้เห็นแล้วว่า ภาพของโรงเรียนไหนคลีนกว่ากันพะยะค่ะ
* ประเด็นนี้ทำให้ “โมนิก้า” มองไปยังเรื่องของคนในหน่วยงานภาครัฐกำลังพยายามหนีการตรวจสอบของสำนักงาน ป.ป.ช. หลังมีคำสั่งให้ยื่นแสดงบัญชีทรัพย์สินด้วยการลาออกจากตำแหน่งกันเป็นแถวนั้น มันยิ่งทำให้เห็นความหมักหมมของขยะใต้พรมที่ซุกกันไว้หลายทศวรรษ เดี๊ยนถึงอยากให้ทุกคนหันมายอมรับความจริงที่ว่า ทุกวันนี้ ร.ร.เอกชนเขาพัฒนาตัวเองไปไกลมากแล้ว ผู้ปกครองถึงยอมทุ่มเงินส่งลูกเรียนไงละคะ
* งานนี้เลยมีคนฝากถาม รมว.ศึกษาฯ และคนพรรคแมลงสาบ ที่ออกมาสร้างดราม่าและพยายามป้ายขี้ให้กับโรงเรียนนานาชาติแห่งนี้มีเจตนาแอบแฝงหรือเปล่า ? ถึงใช้วิธีเลือกพูดเฉพาะแต่เรื่องร้าย ๆ มากกว่าพูดถึงจุดดีในการยกระดับการศึกษาไทย และตรงจุดนี้เองที่ทำให้มีกระแสตีกลับไปยังกลุ่มคนดังกล่าวส่งลูกส่งหลานไปเรียนที่ไหน ? คนในตลาดหุ้นเขาอยากรู้กันเหลือเกิน…อิอิอิ
* เม้าท์ถึงตรงนี้ก็ต้องเอ่ยถึง ประธาน ก.ล.ต. ที่มีชื่อว่า “วรวิทย์” สักนิดหนึ่ง เพราะเป็นอีกหนึ่งบุคคลที่ถูกพาดพิงแบบไม่รู้เนื้อรู้ตัว จนพรายกระซิบแอบไปได้ยินข่าวมาว่า ไม่อยากเอาพิมเสนไปแลกกับเกลือ! เพราะของมันรู้กันตั้งแต่ต้นว่า เมื่อทุกอย่างยื่นมาถูกตามขั้นตอนของการอนุมัติ ก็ไม่มีความจำเป็นต้องไปรื้อเรื่องกลับมาพิจารณาใหม่ จึงขอฝากข่าวไปทางนี้เลยแล้วกัน..ทราบแล้วบอกต่อด้วยนะคะ
* อ้อ!..เกือบลืมประเด็นคนที่ไปยื่นเรื่องต่อศาลปกครองในเที่ยวนี้ มีหลายคนตั้งข้อสังเกตไว้ว่า มีส่วนได้ส่วนเสียกับการนำโรงเรียนเอกชนเข้าตลาดหุ้นขนาดนั้นเชียวหรือ ? เพราะเงินที่ได้จากการระดมทุนก็ถูกนำไปใช้จ้างครูระดับหัวกะทิมาสอน “โมนิก้า” ถึงมองคนที่ทำเรื่องนี้ค่อนข้างเลอะเทอะเกินไปหน่อย และต้องติดตามดูตอนต่อไปของเรื่องนี้จะเป็นอย่างไรเจ้าค่ะ
* ล่าสุดสถานการณ์ของหุ้นดูดีขึ้นเป็นลำดับ บรรดากองทุนเริ่มเข้าใจขั้นตอนทางกฎหมายมากขึ้น ส่วนบรรดาผู้ปกครองก็เข้าใจการบริหารจัดการโรงเรียนมีประสิทธิภาพเสมอต้นเสมอปลาย ขณะที่แมงเม่าก็สวมวิญญาณขาลุยแบบสุดซอยอีกครั้ง ราคาหุ้นก็เลยสวิงสวายอย่างหนักตลอดทั้งวัน ซึ่งเห็นได้จากช่วงเช้าเปิดเทรดที่ระดับราคา 4.66 บาท ต่อจากนั้นเด้งขึ้นไปถึงบริเวณ 4.74 บาท ก่อนจะย่อตัวลงมาถึงระดับ 4.28 บาท แต่สุดท้ายยืนปิดที่ 4.52 บาท บวกไป 0.16 บาท หรือขึ้นไป 3.65% ด้วยมูลค่าการซื้อขาย 596 ล้านบาท แสดงว่า ทุกคนให้ความสนใจหุ้นตัวนี้จริง ๆ นะคะ
 